445.06 REGOLAMENTI GĦAL FOND TA’ OPPORTUNITÀ DWAR ID-DWEJRA AVVIŻ LEGALI 76 of 2018. AVVIŻ LEGALI 76 of 2018. 1. Titolu. It-titolu ta’ dawn ir-regolamenti huwa r-Regolamenti għal Fond ta’ Opportunità dwar id-Dwejra. Tifsir. 2. F’dawn ir-regolamenti, sakemm ir-rabta tal-kliem ma teħtieġx xort’oħra: " Fond" tfisser il-Fond ta’ Opportunità dwar id-Dwejra stabbilit fir-regolament 3; " Kumitat " tfisser il-Kumitat għal Fond ta’ Opportunità dwar id-Dwejra stabbilit fir-regolament 4. 3. Finanzjament. (1) Għandu jkun hemm fond, li jkun magħruf bħala l-Fond ta’ Opportunità dwar id-Dwejra, u li jkun magħmul kif ġej: (a) donazzjonijiet magħmula minn kumpanniji lill-Fond għandhom ikunu eliġibbli għall-istess benefiċċji ta’ taxxa skont l-Att dwar il-Patrimonju Kulturali; (b) dak l-ammont ieħor li jista’ jitħallas fil-Fond direttament permezz tal-Ministeru għal Għawdex; u (ċ) dak l-ammont ieħor li jista’ jitħallas fil-Fond skont id-dispożizzjonijiet tas-sub regolament (2). (2) Il-Gvern ta’ Malta jintrabat li jħallas fil-Fond, fi tmiem kull sena finanzjarja, l-ekwivalenti ta’ dak l-ammont li jkun tħallas fil-Fond matul l-imsemmija sena finanzjarja, minn individwi jew minn kumpanniji skont id-dispożizzjonijiet tas-sub regolament (1)(a). 4. Kumitat. (1) Il-Fond għandu jkun amministrat minn Kumitat, li jkun magħruf bħala l-Kumitat għal Fond ta’ Opportunità dwar id-Dwejra, li jkun magħmul minn mhux inqas minn tliet membri u mhux iżjed minn ħames membri li, fl-opinjoni tal-Ministru għal Għawdex, ikunu individwi li jaħdmu jew huma ddedikati fil-qasam tal-patrimonju kulturali f’Għawdex; rappreżentant tal-Ministeru tal-Finanzi ukoll, li jiġi maħtur mill-Ministru għall-Finanzi, ikun membru fuq il-Kumitat. (2) Il-Ministru għal Għawdex għandu jaħtar il-membri tal-Kumitat imsemmi fis-sub regolament (1), u għandu jaħtar President minn fost il-membri hekk maħtura. (3) Deċiżjonijiet tal-Kumitat għandhom jittieħdu permezz ta’ maġġoranza tal-voti u, fil-każ ta’ voti indaqs, il-President ikollu kemm votoriġinali kif ukoll votdeċiżiv. (4) Il-membri tal-Kumitat għandhom jinħatru għal perjodu ta’ tliet snin, liema perjodu jista’ jiġi mġedded għal perjodu ieħor ta’ tliet snin. 5. Ħlas ta’ fondi mill-Kumitat. (1) Il-fondi li minn żmien għal żmien ikunu akkreditati lill-Fond għandhom jitħallsu mill-Kumitat, mingħajr ebda approprjazzjoni oħra, lil dawk il-persuni, organizzazzjonijiet, korpi jew entitajiet oħra li jsegwu riċerka fuq siti ta' wirt naturali jew li jaħdmu fuq proġetti ta' natura kulturali f'Għawdex, u f’dawk l-ammonti, b’dak il-modu f’dawk iż-żminijiet, kif jistgħu jiġu determinati mill-Kumitat. (2) Il-Kumitat għandu jiżgura li l-mod li bih persuni, organizzazzjonijiet, korpi jew entitajiet oħra jistgħu japplikaw għal finanzjament, u l-kriterji li jintużaw biex jiġi stabbilit jekk dawk il-persuni, organizzazzjonijiet, korpi jew entitajiet oħra jistgħu jagħmlu dik it-talba, u jekk għandux jingħata l-finanzjament, ikunu faċilment disponibbli għall-pubbliku ġenerali. 6. Kontijiet u records oħra. (1) Il-Kumitat għandu jara li jinżammu kontijiet xierqa u records oħra tad-dħul u l-infiq tal-Fond, u għandu jara li jiġi mħejji prospett tal-kontijiet rigward kull sena finanzjarja. (2) Kap. 396. Kap. 396. Il-kontijiet tal-Fond għandhom jiġu verifikati minn awdituri maħtura mill-Kumitat minn fost persuni li huma kwalifikati biex jinħatru bħala awdituri ta’ kumpannija: Iżda l-Ministru responsabbli għall-patrimonju kulturali, flimkien mal-Ministru responsabbli għal Għawdex, jistgħu jesiġu li l-kotba u l-kontijiet tal-Fond jiġu verifikati jew eżaminati mill-Awditur Ġenerali li għal dan il-għan ikollu s-setgħat kollha stabbiliti fl-Att dwar l-Awditur Ġenerali u l-Uffiċċju Nazzjonali tal-Verifika. (3) Il-Kumitat għandu, kemm jista’ jkun malajr iżda mhux aktar tard minn ħames xhur wara li tkun ingħalqet sena finanzjarja, jibgħat lill-Kamra tad-Deputati, permezz tal-Ministru responsabbli għall-Finanzi, kopja tal-kontijiet annwali tiegħu kif verifikati flimkien ma’ rapport qasir dwar il-proġetti jew kawżi oħra meritevoli li ġew finanzjati matul is-sena ta’ qabel. 7. Applikabilità tar-Regolamenti dwar l-Akkwist Pubbliku. L.S.174.04 Id-dispożizzjonijiet tar-Regolamenti dwar l-Akkwist Pubbliku, kif ukoll leġislazzjoni rilevanti oħra li għandha x’taqsam ma’ akkwisti fis-settur pubbliku għandhom, mutatis mutandis, japplikaw għall-ġestjoni tal-Fond.